Die wêreld in foto’s – 13 September 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Emmanuel Macron, die Franse president, stap saam met Naruhito, die Japanse kroonprins, tydens sy besoek aan Versailles buite Parys, Frankryk. (Foto: Jack Chan, Xinhua) Usain Bolt, die Jamaikaanse atleet, probeer Donderdag om te hardloop tydens ŉ swaartekragvrye vlug oor Frankryk naby Vatry in die ooste van die land. Bolt het gesê hy voel soos ŉ “kind in ŉ lekkergoedwinkel” nadat hy sowat vier minute lank gesweef het in byna gewiglose toestande. (Foto: Laurent Theillet, AP) ŉ Veewagter lei Donderdag ŉ trop beeste deur die oggendmis na hul stalle in ŉ vallei naby Oberstdorf in Duitsland. In die herfs word kudde wat gedurende die somer in die berge gewei het na die vallei geneem waar hulle die winter sal deurbring. (Foto: Matthias Schrader) Lewis Hamilton, Mercedes se Britse renjaer, beantwoord Donderdag ŉ vraag tydens ŉ mediakonferensie by die Marina Bay-renbaan in Singapoer voor die begin van die Formule Een-Grand Prix in dié stad. (Foto: Yong Teck Lim, AP) ’n Russiese erewag staan Donderdag gereed om deel te neem aan ŉ optog by die Tsugol-oefenveld, sowat 250 km suidoos van die stad Chita, tydens die Vostok 2018-maneuvers in Oos-Siberië, Rusland. Vostok 2018 het Dinsdag begin en behels die weeklange militêre oefening van byna 300 000 Russiese troepe, 1 000 Russiese vliegtuie en 36 000 tenks. (Foto: Sergei Grits, AP)